Οι ιατροδικαστές Νίκος Καλογριάς και Σουλτάνα Μαριανού, αφού μελέτησαν τα αποτελέσματα της νεκροτομής, των τοξικολογικών και ιστολογικών εξετάσεων κατέληξαν στα συμπεράσματά τους για τα αιτία του θανάτου του 33χρονου Ζακ Κωστοπούλου στην οδό Γλάδστωνος στις 21 Σεπτεμβρίου.

ADVERTISING

Το δεκασέλιδο πόρισμα το οποίο θα διαβιβαστεί πλέον στον αρμόδιο ανακριτή αναφέρει πως οι τοξικολογικές εξετάσεις ήταν καθαρές και δεν εντοπίστηκε σε αυτές καμία ναρκωτική ουσία που μπορεί να σχετίζεται με τον θάνατο του 33χρονου.

Ο Ζακ Κωστόπουλος έπαθε ισχαιμικού τύπου αλλοιώσεις μυοκαρδίου από τα πολλαπλά τραύματα στο σώμα του που προκάλεσαν έντονη διέγερση στον οργανισμό του και τον θάνατο του.

Δείτε το πόρισμα όπως το εξασφάλισε το News 24/7:

Το χρονικό της υπόθεσης

Ήταν Παρασκευή μεσημέρι όταν ο 33χρονος εγκλωβίστηκε μέσα σε κοσμηματοπωλείο στην Ομόνοια, χωρίς να είσαι σαφές, πώς και γιατί βρέθηκε εκεί, αν και οι πρώτες αναφορές της αστυνομίας έκαναν λόγω για απόπειρα ληστείας. Στην προσπάθειά του να απεγκλωβιστεί από το κατάστημα πέρασε μέσα από τη τζαμαρία ενώ παράλληλα, δέχτηκε άγρια χτυπήματα από τον ιδιοκτήτη του καταστήματος και από ένα ακόμη άτομο, και άφησε την τελευταία του πνοή στο νοσοκομείο.

Ο ιδιοκτήτης του καταστήματος συνελήφθη. Μετά την απολογία του στον ανακριτή ο ιδιοκτήτης του κοσμηματοπωλείου στην Ομόνοια, που συνελήφθη και αντιμετωπίζει κατηγορίες για θανατηφόρα σωματική βλάβη (κακούργημα) και επικίνδυνη σωματική βλάβη (πλημμέλημα), για τον θάνατο του 33χρονου Ζακ Κωστόπουλου, αφέθηκε ελεύθερος με τους περιοριστικούς όρους της απαγόρευσης εξόδου από τη χώρα και της υποχρεωτικής εμφάνισης μία φορά το μήνα σε Αστυνομικό Τμήμα. Σύμφωνα με τις πληροφορίες, ο κατηγορούμενος αρνήθηκε τις κατηγορίες. Υποστήριξε πως ο ίδιος δεν είχε πρόθεση να προκαλέσει το θάνατο του Ζακ Κωστόπουλου, υπογραμμίζοντας ότι η πρώτη κίνησή του ήταν να ζητήσει τη συνδρομή της αστυνομίας.

Το τι ακριβώς συνέβη το απόγευμα της εκείνης της Παρασκευής στο κοσμηματοπωλείο στην περιοχή της Ομόνοιας παραμένει ασαφές, με τους αξιωματικούς της αστυνομίας να εξετάζουν καρέ-καρέ τα βίντεο που υπάρχουν από το περιστατικό.

Στο πρώτο βίντεο που είδε το φως της δημοσιότητας, φαίνεται ο Ζακ Κωστόπουλος να έχει εγκλωβιστεί μέσα στο κοσμηματοπωλείο και στην προσπάθειά του να βγει εμφανίζονται δύο άνδρες -ο κοσμηματοπώλης και ένας ακόμη που αναζητείται από τις Αρχές- να του επιτίθενται με κλωτσιές όταν εκείνος προσπαθεί να διαφύγει μέσα από την σπασμένη τζαμαρία, με άλλους περαστικούς να κοιτάζουν το περιστατικό αμέτοχοι. Ανάλογες κατηγορίες με τον κοσμηματοπώλη αντιμετωπίζει και ο δεύτερος άνδρας.

Σε ένα δεύτερο αποκαλυπτικό βίντεο φαίνεται ο άνδρας αφού έχει βγει από τη σπασμένη τζαμαρία και δέχεται τις πρώτες βοήθειες από τους διασώστες του ΕΚΑΒ που έχουν σπεύσει στο σημείο να δέχεται και άλλη μία επίθεση με κλωτσιά στην πλάτη από ένα τρίτο άτομο, πριν σηκωθεί. Στη συνέχεια αρχίζει να τρέχει, παραπατάει, πέφτει πάνω σε τραπέζια παρακείμενων καταστημάτων και στη συνέχεια ακινητοποιείται από άνδρες της αστυνομίας.

Το βίντεο που ανατρέπει το σενάριο της ληστείας

Νέο βίντεο φέρνει στο φως της δημοσιότητας το News 24/7 που καταγράφει τη στιγμή κατά την οποία ο Ζακ Κωστόπουλος προσπαθεί να μπει σε ταχυφαγείο της περιοχής ώστε να πάρει ένα μπουκάλι νερό.

Αδίκως όμως. Δεν τα καταφέρνει. Και αυτό διότι ένα άτομο όχι μόνο του κλείνει την είσοδο στο κατάστημα αλλά στην κυριολεξία τον απωθεί, όπως φαίνεται στο βίντεο με ένταση, επιβεβαιώνοντας όλα όσα έχουν υποστηρίξει δυο μάρτυρες στις καταθέσεις τους -και έχει παρουσιάσει το News 24/7-, αλλά και ο Γρηγόρης Βαλλιανάτος ο οποίος μιλώντας στο site μας, υπογράμμισε ότι ο Ζακ μπήκε στο κοσμηματοπωλείο ώστε να προστατευτεί και όχι για να κλέψει.

Η τεράστια ανατροπή στην όλη υπόθεση που φέρνει το βίντεο είναι αδιαμφισβήτητη.

Ας πάρουμε τα πράγματα από την αρχή. Στο βίντεο διάρκειας ενός λεπτού και 6 δευτερολέπτων φαίνεται μια καθημερινή και ήρεμη προς στιγμή κίνηση στο ταχυφαγείο, μέχρι του σημείου που φαίνεται ένας πελάτης να βγαίνει από το κατάστημα.

Εκείνη την ώρα φτάνει στην είσοδο ο Ζακ Κωστόπουλος. Η ώρα στο βίντεο γράφει 14.54.02. Ο Ζακ μάταια προσπαθεί να μπει στο κατάστημα. Πρώτος τον εμποδίζει ένας άντρας με κίτρινο μπλουζάκι. Ο υπάλληλος και ένας πελάτης καρφώνουν τα βλέμματά τους στην είσοδο του καταστήματος προφανώς από την φασαρία και τις φωνές.

Ο Ζακ εμποδίζεται έντονα από τον άνδρα που φοράει κίτρινο μπλουζάκι και φαίνεται ξεκάθαρα να κάνει αρκετά βήματα στο πλάι εξαιτίας της απώθησης που δέχεται.

Στο σημείο φτάνουν αμέσως και άλλοι δυο. Ο ένας εκ των δύο, του δίνει νερό. Ο Ζακ αποχωρεί και ο άνδρας με το κίτρινο ρούχο σηκώνει το χέρι του προς τον 33χρονο.

Το μαχαίρι, τα αποτυπώματα και το DNA

Το News 24/7 έφερε στη δημοσιότητα το έγγραφο που αποδεικνύει πως δεν εντοπίστηκαν δακτυλικά αποτυπώματα του Ζακ Κωστόπουλου στο μαχαίρι που βρέθηκε στο κοσμηματοπωλείο της οδού Γλάδστωνος στην Ομόνοια, έξω από το οποίο έχασε τη ζωή του την 21η Σεπτεμβρίου, αναιρώντας την κατάθεση του δεύτερου που τον ξυλοκόπησε, ο οποίος σημείωσε ότι τον είδε να μπαίνει κρατώντας το μαχαίρι. Το σχετικό πόρισμα των Εγκληματολογικών Εργαστηρίων:

Το έγγραφο του 23ου ανακριτικού τμήματος του πρωτοδικείου Αθηνών, επιβεβαιώνει όσα δήλωνε πριν λίγες ημέρες στο News 24/7 στους 88,6 η Άννυ Παπαρούσσου, μία εκ των δικηγόρων της οικογένειας του θύματος. Επίσης έρχεται σε αντίθεση με την κατάθεση του 56χρονου μεσίτη ο οποίος είχε δηλώσει πως τον είδε να κρατάει μαχαίρι την ώρα που προσπαθούσε να εξέλθει του καταστήματος.

"Υπάρχει κατάθεση ότι ο Κωστόπουλος ζητούσε βοήθεια", έλεγε η Άννυ Παπαρούσσου και δήλωνε ότι δεν βρέθηκε κανένα αποτύπωμα του ακτιβιστή στο κοσμηματοπωλείο. "Ενδεχομένως να μπήκε για να προστατευτεί" ανέφερε ακόμη, τονίζοντας ότι δεν εντοπίστηκε κανένα αποτύπωμα του θύματος σε κανένα αντικείμενο "και βεβαίως όχι στο μαχαίρι".

Πρόσθεσε ότι από το οπτικό υλικό προκύπτει ότι ο 33χρονος ήταν σε κατάσταση ταραχής καθώς και ότι υπάρχουν πρόσωπα που έχουν "συναναστραφεί" μαζί του τα οποία δεν έχουν ταυτοποιθει. Ανέφερε ότι γίνεται προσπάθεια να πειστούν οι άνθρωποι που ήταν αυτόπτες μάρτυρες να προσέλθουν για να καταθεσουν.

Οι "καθαρές" τοξικολογικές εξετάσεις

Οι εκθέσεις των τοξικολογικών εξετάσεων, που είδαν πριν το πόρισμα των ιατροδικαστών το φως της δημοσιότητας εμφάνιζαν τα αρνητικά αποτελέσματα και για τις πέντε κατηγορίες (Οπιούχα, Κοκαίνη/Μεταβολίτες, Αμφεταμίνες/Μεταμφεταμίνες, Βενζοδιαπεζίτες, Μεθαδόνη/Μεταβολίτες), ενώ ανέφεραν ότι θετική ήταν η εξέταση μόνο στην κατηγορία των οργανικών φαρμάκων, όπου ανιχνεύτηκε ουσία που εμπεριέχεται στα κοινά αναλγητικά.

Σε ό,τι αφορά στην ποσότητα αλκοόλ που βρέθηκε στον οργανισμό του 33χρονου, αυτή ήταν ελάχιστη, σε βαθμό που δεν εμπίπτει καν στους κανονισμούς για την οδική κυκλοφορία.